CELEX: 62021TN0214
Language: sk
Date: 2021-04-19 00:00:00
Title: Vec T-214/21: Žaloba podaná 19. apríla 2021 – Múka/Komisia

21.6.2021   
            
            
               SK
            
            
               Úradný vestník Európskej únie
            
            
               C 242/50
            
         
      Žaloba podaná 19. apríla 2021 – Múka/Komisia
      (Vec T-214/21)
      (2021/C 242/71)
      Jazyk konania: angličtina
      
         Účastníci konania
      
      
         Žalobca: Ondřej Múka (Praha, Česká republika) (v zastúpení: P. Kočí, advokát)
      
         Žalovaná: Európska komisia
      
         Návrhy
      
      Žalobca navrhuje, aby Všeobecný súd:
      
                  —
               
               
                  zrušil rozhodnutie Európskej komisie C(2021) 1320 final z 21. februára 2021 a rozhodnutie COMP/B2/JP *Gestdem 2020/5901 z 27. októbra 2020 o zamietnutí prístupu k dokumentom, ktorého sa domáhal žalobca v žiadosti zo 17. septembra 2020 a v opakovanej žiadosti z 12. novembra 2020 na základe nariadenia (ES) č. 1049/2001,
               
            
                  —
               
               
                  uložil Európskej komisii povinnosť, aby do 30 dní od právoplatnosti rozsudku poskytla žalobcovi všetky informácie a dokumenty, ktorých sa týka žiadosť zo 17. septembra 2020, a
               
            
                  —
               
               
                  rozhodol, že Európska komisia znáša svoje vlastné trovy konania a má povinnosť nahradiť trovy konania vynaložené žalobcom, a to do 30 dní od právoplatnosti rozsudku.
               
            
         Dôvody a hlavné tvrdenia
      
      Na podporu svojej žaloby žalobca uvádza sedem žalobných dôvodov.
      
                  1.
               
               
                  Prvý žalobný dôvod je založený na tom, že výnimka podľa článku 4 ods. 3 nariadenia (ES) č. 1049/2001 (1) nemôže byť uplatnená, keďže oba oznamovacie postupy, na základe ktorých Európska komisia vydala rozhodnutia o oznámení, boli už skončené.
               
            
                  2.
               
               
                  Druhý žalobný dôvod je založený na tom, že Európska komisia nevykonala konkrétne individuálne preskúmanie predmetných dokumentov a neuviedla osobitné dôvody týkajúce sa toho, akým spôsobom by zverejnenie predmetných dokumentov mohlo konkrétne a skutočne ohroziť záujem chránený článkom 4 nariadenia (ES) č. 1049/2001.
               
            
                  3.
               
               
                  Tretí žalobný dôvod je založený na tom, že Európska komisia porušila pravidlá nariadenia (ES) č. 1049/2001, ako aj jeho účel, ktorým je zabezpečiť čo najväčšiu účinnosť práva verejnosti na prístup k dokumentom. Európska komisia nezabezpečila čo najjednoduchšie a najširšie možné uplatnenie práva verejnosti na prístup k dokumentom napriek výslovným požiadavkám stanoveným v nariadení (ES) č. 1049/2001. Európska komisia tak porušila odôvodnenia 4 a 11, ako aj článok 1 písm. a), b) a c) nariadenia (ES) č. 1049/2001.
               
            
                  4.
               
               
                  Štvrtý žalobný dôvod je založený na tom, že Európska komisia si nesplnila povinnosť poskytnúť aspoň čiastočný prístup k požadovaným dokumentom, keďže zamietla prístup ku všetkým požadovaným dokumentom bez toho, aby v tejto súvislosti uviedla nevyhnutné odôvodnenie. Európska komisia tak porušila článok 4 ods. 6 nariadenia (ES) č. 1049/2001.
               
            
                  5.
               
               
                  Piaty žalobný dôvod je založený na tom, že riziko ohrozenia vyšetrovacích stratégií Európskej komisie neexistuje. Predmetom žiadosti žalobcu o poskytnutie informácií bol prístup k dokumentom týkajúcim sa primeranosti podpory elektrickej energie z obnoviteľných zdrojov v Českej republike, k výpočtom hodnôt vnútornej miery návratnosti investícií a k ďalším konkrétnym dokumentom, a nie k informáciám týkajúcim sa rozhodovacieho postupu Európskej komisie alebo jej osobitných vyšetrovacích stratégií, predbežných posúdení vecí alebo plánovania procesných krokov.
               
            
                  6.
               
               
                  Šiesty žalobný dôvod je založený na tom, že nariadenie (EÚ) č. 1589/2015 (2) nezakazuje poskytnutie dokumentov, o ktoré sa žiada na základe nariadenia (ES) č. 1049/2001. Európska komisia tak mala povinnosť rozhodnúť o žiadosti a opakovanej žiadosti v súlade s nariadením (ES) č. 1049/2001.
               
            
                  7.
               
               
                  Siedmy žalobný dôvod je založený na tom, že požiadavka Európskej komisie, aby žalobca preukázal prevažujúci verejný záujem na zverejnení požadovaných dokumentov, je v rozpore s nariadením (ES) č. 1049/2001 a jeho zásadami. Navyše v tomto prípade existujúci prevažujúci verejný záujem (na zverejnení požadovaných dokumentov) spočíva v kontrole legislatívneho postupu a hospodárenia s verejnými finančnými prostriedkami. Takéto záujmy prevažujú nad akýmikoľvek výnimkami, ktoré uviedla Európska komisia, a vo veľkej miere závisia od dokumentov, o ktorých sprístupnenie žiada žalobca.
               
            
         (1)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 2001, s. 43; Mim. vyd. 01/003, s. 331).
      
         (2)  Nariadenie Rady (EÚ) 2015/1589 z 13. júla 2015 stanovujúce podrobné pravidlá na uplatňovanie článku 108 Zmluvy o fungovaní Európskej únie (Ú. v. EÚ L 248, 2015, s. 9).